Na swojim njedawnym wuradźowanju je pomnikowy wuběrk Maćicy Serbskeje wobzamknył namjetowany projekt Towarstwa Cyrila a Metoda (TCM) schwalić.
Budyšin (ML/SN). Kaž předsydka wuběrka Trudla Malinkowa zdźěli, chce TCM narownej pomnikaj za kapłana Michała Rólu a seniora tachantstwa Jakuba Skalu na zapadnej stronje rozwalinow Mikławška restawrować dać. John Petrik ze Załožby za serbski lud rjekny, zo ma kamjenjećesar Markus Mikan ze Zemic-Tumic nadawk přewzać. Narowny pomnik za Michała Rólu je chětro wobškodźeny, a restawracija by wjace hač 7 600 eurow płaćiła, mjeztym zo by za Skalowy pomnik jenož něhdźe 2 000 eurow trěbnych było, wuběrkownicy zhonichu.
Lěta 1851 w Chrósćicach rodźeny Jakub Skala bě w Radworju a Budyšinje z dušepastyrjom, a wón by na rjedźe był stać so z biskopom. Swojeho wulkeho zasadźenja za serbstwo dla, mjez druhim je tójšto nabožnych knihow w maćeršćinje pisał a wudał, jeho cyrkwinska wyšnosć wotpokaza. Za biskopa wuzwolichu němskeho nacionalista Christiana Schreibera. Jakub Skala bě aktiwny městopředsyda a předsyda Maćicy Serbskeje.
pol_Latn szl_Latn szl_Latn